**Notă informativă**

**la proiectul cu privire la procedura de executare a creanțelor bănești bazate pe dispoziții de drept public**

Prezentul proiect de hotărîre este elaborat în scopul punerii în aplicare a prevederilor Titlului VII, Capitolul II din Codul administrativ, în vigoare din 01 aprilie 2019.

Potrivit art.257 alin.(3) lit.a) din Codul administrativ, *Guvernul, în termen de 6 luni de la publicarea prezentului cod, va elabora şi va prezenta Parlamentului propuneri privind aducerea legislaţiei în vigoare în concordanţă cu prezentul cod.*

Prevederile Codului administrativ, Capitolul II al Cărții I, reglementează executarea creanţelor băneşti bazate pe dispoziţii de drept public, competenţa pentru executarea cărora revine Serviciului Fiscal de Stat.

Conform art.175 din Codul administrativ este prevăzut:

*(1)* *Prevederile prezentului capitol se aplică numai executării creanţelor băneşti bazate pe dispoziţii de drept public, cu excepţia creanţelor băneşti bazate pe dreptul statului de a percepe impozite, taxe şi alte plăţi cărora li se aplică prevederile Codului fiscal.*

*(2) Competenţa pentru executarea creanţelor băneşti în sensul alin.(1) îi revine Serviciului Fiscal de Stat. Prevederile titlului V cap. 9 din Codul fiscal se aplică suplimentar la prevederile prezentului cod.*

După cum stipulează dispozițiile legale respective, autoritatea de executare a creanțelor bănești bazate pe dispoziții de drept public este Serviciul Fiscal de Stat, iar executarea acestor creanțe se efectuează în conformitate cu prevederile titlului V cap. 9 din Codul fiscal.

Conform art.177 alin.(1) și (2) din Codul de executare, *autoritatea publică îndreptăţită să revendice dreptul supus executării emite pentru autoritatea de executare un mandat de executare.*

*Emiterea mandatului de executare presupune că:*

*a) există un act administrativ individual care obligă debitorul să realizeze prestaţia bănească sau un contract administrativ care obligă la realizarea unei prestaţii băneşti supuse executării imediate;*

*b) prestaţia este scadentă;*

*c) debitorul, după trecerea termenului de scadenţă, a fost somat să realizeze prestaţia bănească în termen de o săptămînă.*

În scopul punerii în aplicare a prevederilor respective, prezentul proiect propune reglementarea procedurii de executare a creanțelor bănești bazate pe dispoziții de drept, precum și modul de interacțiune dintre autoritățile publice îndreptățite să revendice dreptul supus executării, cu autoritatea de executare (Serviciul Fiscal de Stat).

De asemenea, proiectul prevede aprobarea unui model unic de mandat de executare, care după emitere, va fi remis în mod electronic către Serviciul Fiscal de Stat, în vederea aplicării măsurilor ce se impun aferent executării creanțelor bănești.

Uniformizarea mandatului de executare presupune crearea unui registru electronic al mandatelor de executare, ce va face mai ușoară și mai simplă administrarea acestora, avînd în vedere rolul atribuit Serviciului Fiscal de Stat.

Totodată, proiectul prevede procedura de executare a creanțelor bănești bazate pe dispoziții de drept public în cazul în care în calitate de debitori sunt persoane juridice de drept public, procedură care este descrisă în strictă concordanță cu prevederile art.178 din Codul administrativ.

Conform proiectului, sumele încasate din executarea silită a creanțelor bănești bazate pe dispoziții de drept public, se transferă la contul unic trezorerial al Ministerului Finanțelor. Sumele înregistrate la contul unic, se distribuie de către Trezoreria de Stat în modul stabilit de Ministerul Finanțelor, la bugetele respective în baza mandatelor de executare, prezentate de către Serviciul Fiscal de Stat.

În acest sens, proiectul reglementează atribuția Trezoreriei de Stat ce ține de gestionarea contului unic trezorerial și distribuirea sumelor încasate din executarea creanțelor bănești, corespunzător bugetelor respective.

Prin urmare, aprobarea respectivului proiect va asigura crearea în domeniul executării creanțelor bănești bazate pe dispoziții de drept public, a unui cadru normativ și de interacțiune eficient, modern și flexibil, ce va contribui la executarea conformă a prevederilor legale aferent executării mandatelor de executare și încasării creanțelor bănești bazate pe dispoziții de drept public.

**Ministru Ion CHICU**